Kauza Interblue

**Kauza predaja emisných kvót** je podozrivý predaj slovenských emisných kvót na CO2 (skleníkové plyny) firme Interblue Group v rámci obchodovania s emisiami koncom roku 2008. Prípad vzbudil pozornosť najmä po tom, čo vyšlo najavo, že Slovensko tieto kvóty predalo podstatne nevýhodnejšie ako okolité krajiny, ktoré predávali emisie priamo štátom, a tiež, že Interblue Group má podozrivé vlastnícke pozadie.

## Právne dôsledky podozrivého predaja do roku 2023
Kvôli zmluve prišli o funkciu dvaja ministri za SNS – Ján Chrbet (SNS), ktorý zmluvu uzavrel, a neskôr aj Viliam Turský. Ministerstvo životného prostredia bolo následne odobraté z kompetencie SNS a jeho vedením bol neskôr poverený nestraník Jozef Medveď. Prípad bol vyšetrovaný políciou. Prokurátor, ktorý sa prípadom zaoberal po ukončenom vyšetrovaní v júni 2014, konštatoval, že sa nestal žiadny trestný čin. Verejnosť sa vtedy nedozvedela kto z celej transakcie profitoval.

V decembri 2016 švajčiarska spoločnosť Interblue Group AG, ktorá sa považuje za nástupcu Interblue, podala žalobu na súd, v ktorej Ministerstvo životného prostredia SR žalovala o 34 miliónov eur. Doteraz sa konali dve pojednávania. Tretie má byť začiatkom septembra 2019; úroky z omeškania k tomuto termínu predstavovali viac ako 15 miliónov eur. Okresný súd Bratislava I v decembri 2020 (po voľbách a zmene vlády) rozhodol v prospech štátu. Súd žalobu spoločnosti Interblue Group (Europe) AG o zaplatenie 34 miliónov 643-tisíc eur v celom rozsahu zamietol. „Som rád, že v rozsudku sa preukázala špekulatívna povaha žaloby,“ povedal minister Ján Budaj. 

Národná kriminálna agentúra (NAKA) na základe nových dôkazov začala v roku 2021 znovu vyšetrovať túto kauzu, v ktorej už bola škoda v neprospech štátu vyčíslená na 66 miliónov eur. S týmto obchodom spojil priamo vtedajšieho predsedu SNS Jána Slotu exminister Ján Počiatek na Kočnerovej nahrávke v kancelárii vtedajšieho generálneho prokurátora Dobroslova Trnku. Prokuratúra sa ku kauze vrátila po 8 rokoch, keď vyšetrovateľ zastavil stíhanie s odôvodnením, že skutok nebol trestným činom a znaleckým posudkom nie je možné zistiť výšku škody. Uznesenie však obsahovalo informácie z piatich štátov, ktoré potvrdili výrazne vyššie ceny ako „slovenských“ 5,05 eur za tonu.

V októbri 2022 obvinili tri osoby, P. H., P. S. a N. H., za obzvlášť závažný zločin podvodu spáchaný organizovanou skupinou. Bola tým spôsobená škoda najmenej 47 miliónov eur. Dvaja z tria sa v lete 2023 na generálnej prokuratúre domáhali zrušenia obvinenia cez paragraf 363, ale neuspeli. Norbert Havalec bol najprv neoficiálnym poradcom ministra životného prostredia Izáka, neskôr sa stal projektovým manažérom Interblue Group. Pavel Tehlár je vtedajší generálny riaditeľ sekcie kvality životného prostredia a Peter Solčanský je vtedajší šéf odboru ochrany ovzdušia. Kauza však pokračovala aj v rokoch 2024 a 2025  (pozri dole).

## Samotný predaj emisií v roku 2008
Od roku 2006, v súlade so záväzkami Európskej únie o znižovaní emisií CO2, krajiny EÚ začali obchodovať (angl. emissions trading scheme) s emisnými kvótami AAU (tzv. Assigned amount units) umožňujúcimi vypustiť skleníkové plyny, prerátané na CO<sub>2</sub> na komoditných burzách. Po rozdelení kvót medzi slovenské podniky zostala Slovensku nadbytočná časť kvót. V roku 2008 začalo Slovensko s týmito zvyšnými emisnými kvótami obchodovať. Ministerstvo životného prostredia predalo koncom roka 2008, ako jedno z prvých, 15 miliónov ton emisných kvót firme Interblue Group v cene 5,05 eura za tonu (spolu za cenu 75,75 milióna eur). 

Súčasťou zmluvy bola i dohoda, podľa ktorej kupujúci doplatí 1 euro za každú tonu, ak Slovensko odovzdá výročné správy a správy o použití prostriedkov z predaja emisií v súlade so zmluvou. Prostriedky mali byť použité na environmentálne projekty v rámci Zelenej investičnej schémy (tzv. GIS projekty). Tieto peniaze firmou Interblue dosiaľ vyplatené neboli. Interblue vládny program zatepľovania nepovažovalo za relevantný environmentálny GIS projekt. Fakt, že ministerstvo nemalo pripravený žiadny takýto projekt, bol významným faktorom, prečo Slovensko neuspelo pri predaji kvót AAU u ostatných zahraničných kupcov.

## Počiatočné podozrenia a kritika predaja (2008, 2009)
V decembri 2008 sa v médiách objavili prvé kritické hlasy spochybňujúce transparentnosť predaja emisií firme Interblue Group. Aliancia Fair-play upozornila, že firma Interblue má až do roku 2012 právo kúpiť od Slovenska emisie za nevýhodných podmienok pre štát. 

Firma Interblue Group vznikla len pol roka pred samotnou kúpou v júni 2008 a sídlila v garáži v americkom meste Snohomish v štáte Washington. Mala štatút Limited liability company – čo je zhruba ekvivalent slovenskej s. r. o. Konateľkou firmy bola dánska občianka Jana Lütken, narodená v Česku, spolu so Švajčiarom Hansom Grobom. O podozrivú firmu sa začala po niekoľkých mesiacoch zaujímať FBI.

Trestné stíhanie sa na Slovensku rozbehlo už v roku 2009. Škodu vyčíslili na 66 miliónov eur.

29. decembra 2009 bola Interblue Group zrušená a jej práva boli prevedené na firmu Interblue Group Europe sídliacu v švajčiarskom meste Zug, ktorá bola registrovaná ako akciová spoločnosť. K vlastníctvu firmy Interblue Group Europe sa neskôr prihlásil český podnikateľ Milan Růžička, ktorý v roku 2010 odkúpil spoločnosť Interblue od skutočného vlastníka – privátneho bankára, lobistu a golfového trénera Mareka Pleyera .

## Odhalenie pozadia, súčet ziskov a strát v rokoch 2008 až 2014
Slovensko pri tomto obchode prišlo zhruba o 66 až 75 miliónov eur, keď kvóty predalo približne o polovicu lacnejšie ako Česko a Ukrajina, ktoré ich predali za približne 10 eur za tonu, či Maďarsko, ktoré ich predalo za 13 eur za tonu. 

Naopak, Interblue získala účtovne približne 45 miliónov eur, pretože predala slovenské emisie do Japonska za „tesne” viac ako osem eur za tonu (spolu za 120 miliónov eur). (Až neskôr bola odhalená presná cena 8,20 € a celkový príjem Interblue 127 miliónov €). Novinárom to v marci 2010 na tlačovej konferencii povedal niekdajší projektový manažér Interblue Group Washington a Interblue Group Europe Rastislav Bilas, ktorý pre firmu pracoval od 2. septembra 2008 do 14. januára 2010.  Jeho vystúpenie malo médiá i verejnosť presvedčiť, že kauza nemá politické pozadie, napriek tomu, že sa pozná s predsedom SNS Slotom. Bilas tvrdil, že za všetkým sú dvaja šikovní „projektoví manažéri“ Interblue Group: on sám a Norbert Havalec. Až neskôr vyšlo najavo, že Bilas a Havalec boli vraj dlhoročnými kamarátmi a majiteľ Interblue Group Pleyer bol zas Bilasovým golfovým trénerom a kamarátom.

Podľa Bilasa obchod prebehol transparentne a ministerstvo zverejnilo ponuku na predaj na svojom internete a Interblue na ňu zareagovala tak, ako to mohol urobiť hocikto iný. Podľa Bilasa Slovensko a rezort životného prostredia nevedeli emisie predať priamo štátom pre absolútnu neschopnosť a nepripravenosť zelených projektov.

Novinár Tom Nicholson v roku 2010 spájal Bilasa nielen s SNS, ale aj so Smerom. Toto vyvracal na nahrávke z roku 2009 bývalý minister Ján Počiatek v kancelárii vtedajšieho generálneho prokurátora Dobroslava Trnku, ktorý tvrdil, že fantastický kšeft s emisiami vymyslel šéf koaličnej SNS Ján Slota a obišiel pri tom premiéra Roberta Fica. Bilas bol nájdený mŕtvy v apríli 2022 vo svojom rodinnom dome v bratislavskom Starom Meste v dňoch, keď poslanci rozhodujú o tom, či Roberta Fica vydajú na väzobné stíhanie. 

Reportér Trendu Peter Marčan už pol roka pred predajom emisných kvót Interblue v júli 2008 zverejnil informácie, ktoré sa neskôr potvrdili. V roku 2010 vyšlo najavo, že ministerstvo životného prostredia pod vedením Jaroslava Izáka (SNS) už v lete 2008 netransparentne hľadalo kupca pre slovenské emisné kvóty. Svedčí o tom zachovaná korešpondencia medzi Pavlom Tehlárom, vtedajším generálnym riaditeľom sekcie kvality životného prostredia, a *Janou Lütken*, vtedy predstaviteľkou spoločnosti Onyx Trust Services AG. Premiér Fico odvolal Izáka, ktorý odstúpil 18. augusta 2008. 

Nasledujúci minister Ján Chrbet viackrát odmietol zverejniť zmluvu s Interblue Group a bol neskôr v máji 2009 tiež odvolaný. Na jeho miesto nastúpil Viliam Turský, ktorému sa nepodarilo zmluvu s Interblue Group zrušiť, za čo bol v auguste tiež odvolaný. Ministerstvo krátko viedol poverený Dušan Čaplovič a neskôr bol za ministra vymenovaný Jozef Medveď.  

Z výpovedí, ktoré poskytli predstavitelia japonských spoločností v roku 2012, vyplýva, že už vo februári 2008 rokoval zástupca Asuka Green Investment  spolu so zástupcom firmy Tokyo Electric Power s predstaviteľmi slovenského ministerstva životného prostredia (MŽP). Okrem oficiálnych činiteľov bol na stretnutí aj „neoficiálny“ poradca ministra Norbert Havalec. Vtedy sa kupujúci s predstaviteľmi štátu dohodli, že „budú viesť konštruktívne rokovania vedúce k tomu, aby uzavreli kúpno-predajnú zmluvu“. V septembri 2008 im oficiálny predstaviteľ ministerstva oznámil, že „slovenské emisné kvóty sa budú predávať cez spoločnosť Interblue Group LLC., a preto ďalšie rokovania sa majú viesť cez túto spoločnosť“. Podľa nadácie Zastavme korupciu sú predchádzajúce okolnosti dôvodmi závažného podozrenia z trestného činu, pretože „zodpovední pracovníci MŽP od februára 2008 disponovali informáciou, že vážny záujem o nákup slovenských emisných kvót majú tri japonské elektrárne a v ich záujme konajúca japonská agentúra. Namiesto toho, aby so spoločnosťou Asuka Green Investment ďalej rokovali ako predstavitelia štátu, agentúre Asuka oznámili, že o kúpe štátnych emisií musí rokovať so súkromnou spoločnosťou Interblue Group. Samotná skutočnosť, že agentúra Asuka Green Investment prejavila o emisné kvóty seriózny záujem, sa neobjavila v žiadnom materiáli MŽP." Vláda tak v októbri 2008 odsúhlasila falošné odporúčanie, že najvýhodnejšiu ponuku predložila spoločnosť Interblue Group (a tak vzala na vedomie predaj zorganizovaný MŽP). 

Na konci roku 2013 policajný vyšetrovateľ Národnej kriminálnej agentúry dospel k záveru, že spôsob, akým boli predané slovenské emisné kvóty, nie je trestným činom, lebo nedošlo k zneužitiu právomoci verejného činiteľa ani k porušeniu povinností pri správe cudzieho majetku. Prokurátor, ktorý sa prípadom zaoberal po ukončenom vyšetrovaní v júni 2014, konštatoval, že sa nestal žiadny trestný čin. Generálny prokurátor Jaromír Čižnár si vyžiadal vyšetrovací spis. V lete 2014 J. Čižnár oficiálne potvrdil, že zastavenie trestného stíhania v tejto veci je dôvodné a zákonné. Havalec za svoju prácu dostal od Interblue pol milióna eur. Pred policajtmi sa podľa zápisnice z roku 2012 Havalec  bránil tvrdením, že ako neoficiálny poradca ministra nepodpísal žiadnu zmluvu o mlčanlivosti, takže v tomto biznise nemohol zneužiť žiadne informácie.

Až potom Aliancia Fair-play získala uznesenia švajčiarskej prokuratúry týkajúce sa predaja emisií, z ktorých vyplynulo, že na jar 2009 sa v švajčiarskej banke Credit Suisse identifikoval ako ekonomický beneficient (konečný prijímateľ) finančného prospechu vo výške 3,8 milióna dolárov vysokopostavený úradník MŽP SR. V septembri 2014 sa predstavitelia Aliancie Fair-play stretli so špeciálnym prokurátorom Dušan Kováčikom, ktorý im oznámil, že podľa zistení slovenských orgánov osoba, ktorú Švajčiari identifikovali, keď sa v banke prihlásila k účtom spojeným s kauzou, nepôsobila v čase kauzy na MŽP, ale mala politickú minulosť. Viac informácií neposkytol, čo odôvodnil tým, že v tomto prípade ešte stále stále prebieha vyšetrovanie pre podozrenie z legalizácie príjmu z trestnej činnosti.

## 2024
Po rozsiahlom dokazovaní vyšetrovateľ na jeseň 2013 stíhanie prekvapivo zastavil s odôvodnením, že skutok nebol trestným činom. Trvalo teda ďalších osem rokov, kým sa polícia k podozreniam na základe nových dôkazov vrátila. Na vznesenie obvinenia pri novom vyšetrovaní stačil OČTK rok aj štvrť. Na to, aby sa prípad mohol dostať pred súd, je však už podľa nových pravidiel neskoro. Nikto nebude potrestaný. Po vládnej novele trestných kódexov je už totiž skutok premlčaný.

## 2025 - premlčaná aj organizovanú skupina
Definitívne rozhodnutie o žalobu Interblue Group (Europe) AG z roku 2016, v ktorej Ministerstvo životného prostredia (MŽP) SR žalovala o 34 miliónov eur padlo až v roku 2025 keď Slovenská republika v zastúpení MŽP SR definitívne vyhrala tento spor a nemusí platiť firme Interblue. 21. januára 2025 o tom informoval minister Tomáš Taraba.

V minulosti NAKA emisný obchod vyšetrovala v troch samostatných trestných konaniach. Všetky tri stíhania pre obzvlášť závažný zločin boli zastavené 18. septembra 2013,  3. októbra 2014 a 30. novembra 2015. NAKA emisnú kauzu podrobne vyšetrila už pred rokom 2022. Zadokumentovala mnoho neštandardných krokov zo strany vtedajších predstaviteľov MŽP SR a dokonca odkryla podozrivé peňažné transakcie, ktorými si jednotliví aktéri obchodu blízki SNS rozdelili 47 miliónov, ktoré mali pripadnúť štátu. 18. októbra 2022 Havalca a spol. obvinili za obzvlášť závažný zločin podvodu spáchaný organizovanou skupinou. Z výsledkov predchádzajúcich  vyšetrovaní vyplynulo podozrenie, že Havalec a úradníci na ministerstve životného prostredia sa mohli koordinovať. Ak by ich nestíhali ako organizovanú skupinu, uplatňovala by sa 20-ročná premlčacia lehota, pretože pri ňom vznikla škoda veľkého rozsahu aj vysoká trestná sadzba. Interblue Group zarobila na úkor Slovenska 47 miliónov eur a tieto ďalej delila. Časť peňazí vo výške 10,7 milióna eur previedla v piatich splátkach na účet karibskej spoločnosti Ossian Establishment. Už v rámci vyšetrovania inej kauzy (Mýtnik) sa v bratislavskom hoteli DoubleTree by Hilton našli podklady z preverovania emisného obchodu, informovali Aktuality.sk v roku 2021. Napriek tomu nebol zatiaľ nikto postavený pred súd, pretože vyšetrovateľovi aj prokuratúre sa to zdalo málo na obžalobu.

Po vládnej novele trestných kódexov z dielne ministra spravodlivosti Borisa Suska (Smer-SD) z roku 2024 v roku 2025 prokuratúra oznámila, že „trestné stíhanie je neprípustné, pretože je trestné stíhanie premlčané." Výsledný stav v roku 2025 podľa redaktorky Aktualít: Skutok sa stal, bol trestným činom a vyšetrovanie preukázalo aj záujem poškodiť Slovenskú republiku. Štát si ako poškodený nárokoval škodu viac ako 47 miliónov eur a obvineným ministerským top úradníkom pôvodne hrozilo až pätnásť rokov väzenia. Napokon však SR žiadne peniaze nevymôže a pôvodne obvinení ľudia, ktorí mali zastupovať najlepšie záujmy štátu, vyviaznu bez trestu.

## Časový priebeh

* Už vo februári 2008 rokoval zástupca Asuka Green Investment spolu so zástupcom firmy Tokyo Electric Power s predstaviteľmi MŽP SR. Okrem oficiálnych činiteľov bol na stretnutí aj „neoficiálny“ poradca ministra Norbert Havalec.  V septembri 2008 im oficiálny predstaviteľ ministerstva oznámil, že „slovenské emisné kvóty sa budú predávať cez spoločnosť Interblue Group LLC.“
* Článok z konca júla 2008 v Trende upozornil na „prešľapy J. Izáka najmä pri prideľovaní kvót emisií oxidu uhličitého na roky 2008 až 2012“. Izák bol 18. augusta 2008 premiérom Fico (Smer) odvolaný na vlastnú žiadosť.
* Koncom roku 2008 Ministerstvo ŽP, ako jedno z prvých, predalo 15 miliónov ton emisných kvót firme Interblue Group v cene 5,05 eura za tonu (spolu za cenu 75,75 milióna eur). Malo by ísť globálne o jednu z najväčších transakcií v rámci Kjótskeho protokolu vôbec.
* V apríli 2009 Trend zistil, že kupujúca spoločnosť má viacero prepojení na Česko a Slovensko. *„Zástupkyňa americkej schránkovej firmy Interblue Group nemá problém komunikovať (česko-)slovensky, narýchlo vytvorená webová stránka je registrovaná u českej firmy a jej autorom je mladý slovenský študent.“*Rezort životného prostredia tvrdil, že na zverejnenie zmluvy – hoci ide o nakladanie s majetkom štátu – potrebuje súhlas obchodného partnera. A Interblue Group sa vyjadrila, že je proti.
* Ján Chrbet (SNS), ktorý zmluvu uzavrel, bol v máji 2009 tiež odvolaný. Na jeho miesto nastúpil Viliam Turský. 
* Turský v máji 2009 zverejnil zmluvu, avšak nie celú. Nedalo sa zistiť, koľko emisií pri akej cene rezort životného prostredia predával. Kontrakt obsahoval klauzulu, podľa ktorej môže Interblue kúpiť od ministerstva aj kvóty, ktoré nie sú predmetom zmluvy. Opcia na kúpu ďalších štátnych emisií platí do konca roka 2012. 
* V júni 2009 ministerstvo zverejnilo nevybielenú zmluvu. Nato novinári zistili, že Interblue nie je vo washingtonskom firemnom registri - nemá  podnikateľskú licenciu.
* V júli 2009 sa ukázalo, že slovenské emisie kúpili japonské firmy. Turský klamal o podmienkach uzatvorenia zmluvy, napríklad o tom, že Interblue má právo na kontrolu použitia finančných prostriedkov na Slovensku. Pre túto podmienku po jedinom osobnom rokovaní na ministerstve pred uzavretím zmluvy vylúčili najserióznejšieho záujemcu – japonskú štátnu agentúru NEDO. Turský mal zmluvu s Interblue Group zrušiť. Nepodarilo sa, pre čo bol v auguste 2009 tiež odvolaný. Premiér Fico odobral rezort SNS. Ministerstvo dočasne viedol poverený Dušan Čaplovič.
* 29. októbra 2009 bol vymenovaný do funkcie ministra životného prostredia Jozef Medveď (SMER - sociálna demokracia). K 30. júnu 2010 bolo celé ministerstvo nakoniec zrušené; jeho agendu prevzalo ministerstvo poľnohospodárstva, životného prostredia a regionálneho rozvoja.
* 29. decembra 2009 bola Interblue Group zrušená a jej práva boli prevedené na firmu Interblue Group Europe. K vlastníctvu firmy Interblue Group Europe sa neskôr prihlásil český podnikateľ Milan Růžička, ktorý v roku 2010 odkúpil spoločnosť Interblue od Mareka Pleyera .
* 24. marca 2010 vystúpil na tlačovej konferencii niekdajší projektový manažér Interblue Group Washington a Interblue Group Europe Rastislav Bilas. Jeho vystúpenie malo presvedčiť, že kauza nemá politické pozadie, napriek tomu, že sa pozná s predsedom SNS Slotom, a za všetkým sú dvaja šikovní „projektoví manažéri“ Interblue Group: on sám a Norbert Havalec.
* Na konci roku 2013 policajný vyšetrovateľ Národnej kriminálnej agentúry dospel k záveru, že spôsob, akým boli predané slovenské emisné kvóty, nie je trestným činom, lebo nedošlo k zneužitiu právomoci verejného činiteľa ani k porušeniu povinností pri správe cudzieho majetku. S tým súhlasil dozorujúci prokurátor ŠP v júni 2014, po preskúmaní spisov aj generálny prokurátor Jaromír Čižnár v lete 2014 a v septembri 2014 aj špeciálny prokurátor Dušan Kováčikom.
* V decembri 2016 švajčiarska spoločnosť Interblue Group AG žalovala MŽP o 34 miliónov eur. 
* Okresný súd Bratislava I v decembri 2020 (po voľbách a zmene vlády) rozhodol v prospech štátu, keď žalobu o zaplatenie 34 miliónov 643-tisíc eur v celom rozsahu zamietol.
* NAKA v roku 2021, na základe nových dôkazov, začala znovu vyšetrovať túto kauzu, v ktorej bola škoda vyčíslená na 66 miliónov eur. S týmto obchodom spojil priamo vtedajšieho predsedu SNS Jána Slotu exminister Ján Počiatek na Kočnerovej nahrávke v kancelárii vtedajšieho generálneho prokurátora Dobroslava Trnku.
* V apríli 2022 bol vo svojom rodinnom dome v Bratislave nájdený mŕtvy *Rastislav Bilas* .
* 18. októbra 2022 NAKA v súvislosti s kauzou vzniesla tri obvinenia voči trom osobám za zločin podvodu spáchaný organizovanou skupinou.
* Norbert Havalec a Pavol Tehlár sa na generálnej prokuratúre domáhali zrušenia obvinenia cez paragraf 363.
* Novela trestných kódexov ministra spravodlivosti Borisa Suska z roku 2024 umožnila, že v roku 2025 prokuratúra oznámila že aj trestné stíhanie voči organizovanej skupine je premlčané.

## Referencie


Kategória:2009 na Slovensku
Kategória:2010 na Slovensku
Interblue